- YOWAANA
- <
- 7
- >

7
Waamwawu Yesu wawula no okuganya ku iye
1 Nikuemao Yesu yafuma atanika okugenda-genda mu ekialo ekia Galiili. Ngakagalanga okugia Yudeea aeniki awakangasi awa *Awayaudi awa Yudeea waamurindanga wamuite. Mari 3:6; 6:19; Yowa 5:18; 7:19–20, 25; 8:37, 40; 11:53
2 Omugomo ogwa Awayaudi ogwa okumenya mu ewigiti gwawanga ampi. Okuf 23:16; Awal 23:33–43; Owuiz 16:13–15 3 Kutio waamwawu Yesu waamulaga watino, “Ema ano, ogie oweere Yudeea kugere awalonzi waao wagie wawone amankono aga okola. 4 Awulao omuntu oagala mbwe awe omuntu omanyiike ni kandi ano akola ewintu owuiwisi. Kutio, aeniki okola ewintu ewikate-kaate wino, fuma enze awantu wakuwone, mbenanu.” 5 Waagamba-gambanga otino aeniki namba iwo waamwawu waae waawulanga no okuganya ku iye. Yowa 16:9
6 Yesu yawairania otino, “Enyinga ziange ezia nsugaane ngiiremo eyo zikiari okutuuka, ni inywe enyinga-unyinga ziwasuganiire okugia. Yowa 2:4 7 Inywe awantu awa ku ekialo kuno ngawawaregere, ni inze wandegere aeniki enyinga ziona mbalaga mbwe enkola ziawu mbiiwi. Yowa 15:18–19 8 Mufume mugie mu omugomo. Inze nyingeeno ngʼanyiza okugia eyo aeniki enyinga ezia nsugaane ngiiremo zikiari okutuuka.” 9 Ni yamala okuwoola otio, yasigala akola okuweera Galiili.
Okutawurizania agati ya Yesu na awakangasi awa Awayaudi
10 Kukawa kutio, olwa waamwawu waae waamala okuniina wagia mu omugomo, Yesu yoona yafuma agenda eyo. Ni ngakagia owuyanga, ni yagia owuiwisi. 11 Awakangasi awa Awayaudi awaawanga mu omugomo ogwo waamuagala mu awantu ni wawuuzia watino, “Kane omuntu oyo ariai?” Yowa 11:56
12 Mu omurima ogwa awantu omwo, awantu awangi waatanika okuimonyerezia. Awandi waawoolanga mbwe, “Omuntu oyo ari omuntu omulootu.” Na awandi woona ni walowa mbwe, “Yawa, omuntu ono asemerezia awantu.”
13 Na awulao omuntu namba omulala owaesanga okumugamba-gambako owuyanga aeniki waatianga awakangasi awa Awayaudi. Yowa 9:22
Yesu agereere mu omugomo
14 Amiire aga omugomo gaatuuka agati nikwo Yesu yagia mu olwanyi olwa *ekaalu atanika okugerera awantu. 15 Awakangasi awa Awayaudi awaawanga omwo waawa no okuluguula ino kandi waaiwuuzia watino, “Omuntu ono atoorrei amaganga gano ni kandi ngakasoma?” Mari 6:2; Luuk 2:47
16 Yesu yawairania otino, “Engerera eya mbagerera eno ngʼane eyange omwene yaaya, ne eema ku Katonda owantuma. Yowa 12:49; 14:10 17 Omuntu owisiizie mu omwoyo gwae okukola okuagala okwa Katonda, nio ooza okumanya ne engerera yange eema ku Katonda nakuwa ne eri eyange inze omwene. 18 Omuntu oagala okuiyama iye omwene awoola amangʼana gaae omwene. No omuntu owa Katonda yatuma, iye aagala okutondowola Katonda. Omuntu oyo ari kuwuene kandi awulamo owuoni. Yowa 5:41; 8:50; 12:43 19 Kane Muusa, ngayawa-aa *ensikirra mbwe mulonde? Ni kukawa kutio, awulao namba omulala ku inywe ozilonda. Ekigera ni muagala okunyita niki?” Yowa 1:17; Awaru 2:17–24
20 Omurima ogwo gwamuirania gutino, “Thuu, oriko ekikeeno! Oagala okukuita naanu?” Yowa 8:48
21 Yesu yawairania otino, “Muzinduuke kandi muwuine uwiiwi ku okukola okwa nkorre amankono aga okulamia omuntu olwa *Sabato. 22 Ni aeniki Muusa yawa-aa endagirra eya okuira awaana wiinyu awekizia *enyangu (ni, ni kuri kuwuene, ni waaguukwa wiifu, otari Muusa niwo awawa-aa endagirra eyo namba ni Muusa yawanga na akiari okuiwulwa), kandi muira awaana enyangu namba nyanga olwa Sabato. Owut 17:9–14; Awal 12:3 23 Ni kuri mbwe muira awaana enyangu kugia nyanga olwa Sabato, mala kugere mutuusie ekia endagirra eya Muusa ewoola, katio enda ziinyu ziyia ni inze kolaki ni ndamiizie nyanga olwa Sabato? 24 Mureke okufwa okukenga-ukenga ekiina ni muwarra mala ewintu ewiwonwa na amiiso. Ni mukenge ekiina nikulondokana no owuene owua amangʼana.”
Awantu awangi waganyire mbwe Yesu ari Meesia
25 Ku enyinga ezio awandi ku awa Yerusaleemu waatanika okuwuuzia watino, “Omuntu ono ngʼanio omuntu owa awakangasi wiifu waagala mbwe aitwe oria? Yowa 7:1 26 Na mpano nyingeeno ari ano kandi agamba-gamba-ugamba-gamba na awantu owuyanga, ni kiwulao ekia wamiire okumukorra. Kusi awakangasi awa Awayaudi woona nyingeeno waganyire nae mbwe iye nio *Meesia?* *Meesia nakuwa *Kristo galagana ekintu ekilala, omulowole owa Katonda. Yowa 4:25 27 Ni ifwe tumanyire mbwe Meesia na ariiza, awulao namba omuntu omulala orimanya owaawu aa aema. No omuntu ono iye tumanyire owaawu aa aema, kutio ngaesa okuwa Meesia.” Yowa 9:29
28 Nikuemao, na akiagia emberi okugerera mu ekaalu, Yesu yawoola no omwoyo ogwa kungulu otino, “Ee, mpao muwoola mbwe mummanyire kandi mbwe mumanyire aa nyema. Ni muwe no okumanya mbwe ngʼanyakaaza ano ku amaani gange omwene yaaya. Soifu Katonda ori kuwuene nio owantuma. Inywe ngamumumanyire, 29 ni inze mumanyire aeniki nio owa nyaemereko kandi nio owantuma.” Yowa 8:14, 55; 17:8, 25
30 Olwa awakangasi awa Awayaudi waamuwurra na awoola otio, waagalanga okumuamba. Kukawa kutio, awulao omuntu namba omulala owamutaako okukono, aeniki enyinga ezia Katonda yata mbwe aaza okuambrwamo ziawanga ni zikiari okutuuka. Yowa 7:44; 2:4 31 Ni kukawa kutio, owungi owua awantu mu omurima ogwo, waawa no okuganya ku Yesu. Wawoola watino, “Kutio olwa Meesia ariiza, arikola ewintu ewikate-kaate okukira ewia omuntu ono akola?” Yowa 2:23; 4:25
Awakangasi awa Awayaudi waagala okuamba Yesu
32 *Awafarisaayo waawurra kiomo omurima ogwa awantu waamonyerezianga amangʼana gano ku Yesu agati yaawu. Kutio iwo alala na awakangasi awa *awoozia, waatuma awarinzi awa ekaalu wagie wa-ambe Yesu.
33 Yesu yawalaga otino, “Nkiaaza okuwa ni inywe ku emienzi gindi emitoono, nikuemao nyiza okuirana ku Soifu owantuma. Yowa 13:33 34 Murinyaagala, ni ngamurintuukra; kandi aa nyiza okugia okuwa, ngamuesa okutuukao.” Yowa 8:21; 13:36
35 Awakangasi awa Awayaudi waatanika okuwuuzia agati yaawu aweene watino, “Aa omuntu ono aagala okugia na ai, aa awoola mbwe ngatuuza okumutuukra? Kusi aagala okugia mu ewialo ewia awantu wiifu waatanyika wagia wamenya agati eya Awagiriiki, agie agerere Awagiriiki awari eyo? 36 Ekia atulaga niki na awoola mbwe, ‘Murinyaagala ni ngamurintuukra’ kandi mbwe, ‘Aa nyiza okuwa ngamuesa okutuukao’?”
Okuuza okwa Omwoyo Omweru ogwa Katonda
37 Owuire owutuukre owua omugomo ogwa okumenya mu ewigiti, owuawanga owunene ino, Yesu yaimerra nikwo awoola no omwoyo ogwa kungulu otino, “Na ario omuntu owurra owulwo, mureke anyizeko mu-ee amanzi anywe. Awal 23:36; Yowa 4:10, 14; Owus 22:17 38 *Endagano ewoola mbwe omuntu-umuntu oweere no okuganya ku inze, amanzi agaesana owulamu owutariwua gaaza okumufumako ni gaika ki amanzi aga mu oluuzi.” 39 Ku okuwoola otio, Yesu yagamba-gambanga ku *Omwoyo Omweru ogwa Katonda owa awantu awari no okuganya ku iye waazanga okutuukra lunyima. Kutuuka enyinga ezio, Katonda yawanga na akiari okuesania Omwoyo gwae Omweru aeniki Yesu yawanga na akiari okuiraniziwua owunene owua yawanga nawuo kale.† Owunene wuno niwuo owugamba-gambwako mu Yowaana 17:5. Yowa 14:16
Awantu wagawuuke ku owa Yesu ari
40 Awandi ku awantu awo, olwa waamuwurra na awoola amangʼana ago, waawoola watino, “Kuwuene omuntu ono no *Omugambi owa Katonda owa tumiire okuwa ni turindirra.” Owuiz 18:15, 18; Yowa 6:14 41 Na awandi woona waawoola watino, “Ari Kristo.” Na awandi woona waawanga ni wakiawuuzia watino, “Kristo aesa okuwa mbwe aema Galiili otie? 42 Kane endagano ngewoola mbwe Kristo aaza okuuza okuema mu oluganda olwa Daudi kandi mbwe aaza okuiwulwa Bethleemu, omugizi ogwa Daudi yakomeramo?” Isaa 11:1; Miik 5:2; Math 20:30–31 43 Kutio amaingirizio aga awantu gaagawukana ku amangʼana aga Yesu. 44 Awandi waagalanga okumuamba, na awulao omuntu namba omulala owamutaako okukono. Yowa 7:30
45 Owutuukre, awarinzi awa ekaalu wairana ku Awafarisaayo na awakangasi awa awoozia. Olwa waatuuka, waawawuuzia watino, “Ekigera ni mutamureetere niki?”
46 Awarinzi awo waawairania watino, “Awulao-uwula omuntu omiire okugamba-gamba geeza ki omuntu oria!”
47 Awafarisaayo waairania awarinzi awo watino, “Owuo inywe mwona omuntu oyo amiire okuwasemerezia? 48 Arioko omukangasi namba Omufarisaayo omulala owa muwuine na amuganyako? 49 Awulao namba omulala! Omurima ogwa awantu awatamanyire ensikirra ezia Muusa wano, niwo awamuganyako. Iwo Katonda yamala okuwafuuwa.”
50 Nikodeemo owawanga na amiire okugiako ku Yesu owuire oria yawanga omulala ku Awafarisaayo awo. Yawuuzia awiina waae awo otino, Yowa 3:1 51 “Endagirra iifu lwona etuganyiire okukengera omuntu ekiina na akiari okuetwa awantu wawurre ekia omwene awoola?” Owuiz 1:16–17; 17:6
52 Awafarisaayo awiina waae awo waamuirania watino, “Kuwonekana mbwe iwue oona oema Galiili. Warrako mu endagano mpoola, owone na ario omugambi owa Katonda omiire okuemako Galiili okuemera ri?” 53 [Nikuemao, omuntu ki omuntu yafuma ao ataao na agia engo waae.

- YOWAANA
- <
- 7
- >

7:1 Mari 3:6; 6:19; Yowa 5:18; 7:19–20, 25; 8:37, 40; 11:53

7:2 Okuf 23:16; Awal 23:33–43; Owuiz 16:13–15

7:5 Yowa 16:9

7:6 Yowa 2:4

7:7 Yowa 15:18–19

7:11 Yowa 11:56

7:13 Yowa 9:22

7:15 Mari 6:2; Luuk 2:47

7:16 Yowa 12:49; 14:10

7:18 Yowa 5:41; 8:50; 12:43

7:19 Yowa 1:17; Awaru 2:17–24

7:20 Yowa 8:48

7:22 Owut 17:9–14; Awal 12:3

7:25 Yowa 7:1

*7:26 *Meesia nakuwa *Kristo galagana ekintu ekilala, omulowole owa Katonda.

7:26 Yowa 4:25

7:27 Yowa 9:29

7:29 Yowa 8:14, 55; 17:8, 25

7:30 Yowa 7:44; 2:4

7:31 Yowa 2:23; 4:25

7:33 Yowa 13:33

7:34 Yowa 8:21; 13:36

7:37 Awal 23:36; Yowa 4:10, 14; Owus 22:17

†7:39 Owunene wuno niwuo owugamba-gambwako mu Yowaana 17:5.

7:39 Yowa 14:16

7:40 Owuiz 18:15, 18; Yowa 6:14

7:42 Isaa 11:1; Miik 5:2; Math 20:30–31

7:44 Yowa 7:30

7:50 Yowa 3:1

7:51 Owuiz 1:16–17; 17:6

© 2010 WBT