- AWAEFEESO
- <
- 6
- >

6
Awaana na awiiwuzi waawu
(Kolo 3:20–22)
1 Inywe awaana, mutie awiiwuzi wiinyu aeniki muri awantu awa Omwami, kandi kino kiri ekintu ekilootu okukola. Kolo 3:20 2 Mala kiomo endagano ewoola mbwe, “Tia swao ni ngʼinwao.” Eno nie *ensikirra esookere esigiikwe no kuifuuwa mbwe no otiire swao ni ngʼinwao, 3 “kuuza okugia geeza ni iwue kandi ooza okumenya amiire amangi ku ekialo.”† Owuiz 5:16 4 Inywe waaswawu awaana, muta-ambia awaana wiinyu okusu ne ewintu ewia muwakorra. Ni muwakomie ni muwagolola mu engira ewurikaane emberi wa Omwami. Kolo 3:21
Awagule na awakangasi waawu
(Kolo 3:23—4:1)
5 Inywe awagule, muwurre awakangasi wiinyu awa ku ekialo kuno no owuti kandi no okuadada. Lwona muwakorre emirimo no omwoyo omulala mala kiomo awakorra *Kristo. 6 Mutawatia mala okuwaomerezia enyinga ezia wawariko a-ampi yaaya, ni muwatie ki awagule awa Kristo awakola okuagala okwa Katonda ni kuemera mu emioyo giinyu munsi. 1Kori 7:22 7 Muwakorre ne emioyo giinyu giona ki awakorra Omwami, ni ngʼano omuntu yaaya, 8 aeniki mumanyire geeza mbwe Omwami aaza okugawira omuntu ki omuntu omugawo ku ekintu-ukintu ekia akorre, awe omugule namba ori owuyanga. Kolo 3:22–25; 1Timo 6:1–2; Tiit 2:9–10; 1Pet 2:18–21 2Kori 5:10
9 Ni inywe awakangasi mukole na awagule wiinyu mu engira efwanani. Mutawatiisia aeniki mumanyire geeza mbwe omukangasi ozogaanie inywe alala nawo ari ku igulu, kandi iye ngatiire amiiso aga omuntu, yaaya. Kolo 4:1; Yako 2:1
Ewintu ewia-iiye ewia Katonda
10 Owutuukre, mutuukre owukalangufu wuinyu ni kuema ku Omwami na amaani gaae amangi. 1Kori 16:13 11 Muirinde ne ewintu ewia-iiye wiona ewia Katonda kugere muemerezie owuganga-ganga owua Ekikeeno. Yako 4:7 12 Aeniki iye eria tulwana ngatulwana na awari ne emiwiri na amasaai yawa. Ni tulwana na awakangasi, awari no owukire, na awari na amaani mu ekialo ekimwamu ti kino. Kandi tulwana ne *ewikeeno ewiri na amaani ewiri mu emiyaga kungulu. Efee 2:2; 1:21; 1Pet 5:8–9 13 Kutio muirinde ne ewia-iiye wiona ewia Katonda, kugere muemerezie omuzigu na amiire aga amawi gatuukre, kandi ni iye riwuere, muwe ni mukiaimerre wukalu. Awaru 13:12 14 Kutio muimerre wukalu, ni musiwre owuene ki omukanda mu ensinzi. Muingizie owuigolovu ki ekia-iiye ekirinda ekifuwa, Isaa 11:5 15 kandi muingizie okuikaga okugia okulanzia *injiili ereeta owuolu ki ewiraato mu amagulu. Isaa 52:7 16 Alala ne wino wiona, muginge okuganya ki engawo eya okuzimia nayo owuta owua Ekikeeno owuakaka ki endimi ezia omurro. 17 Muingizie owuinunuzi ki ekigudu ku omutwe, kandi mutoole amangʼana aga Katonda ki omwambe ogwa olugangala ogwa *Omwoyo Omweru ogwa Katonda. Isaa 59:17; 2Kori 10:4 Math 4:5–7; Awaib 4:12 18 Musawe Katonda enyinga ziona na amaani aga Omwoyo Omweru ogwa Katonda, ni mumuisasaama mu engira ziona. Ni mukola mutio, muwe amankaga kandi mugie emberi okusawira awantu awa Katonda woona.
19 Noona munsawire mbwe enyinga-unyinga ezia ngamba-gamba, Katonda ampe amangʼana aga okuwoola kugere nsanukurre awantu wamanye amangʼana aga injiili agaawanga ni gaiwisre, ni mbula no owuti. Luuk 18:1; Awaru 15:30; Efee 3:14; Kolo 4:2–4 Awat 4:29 20 Egio nigio emirimo egia Katonda yantuma okukola ki omuimerezi owa Yesu kandi nigo aganteere mu owusiwe. Munsawire, ngalanzie no owusiani aa mbula ne ekintu ekia ntia mala kiomo kusugaane kuwe. Efee 3:1
Amakeezio agatuukre
21 Wamwifu Tichikaasi, owa tugonziizie ino kandi oigoloole mu emirimo egia akorra Omwami, aaza okuwalaga ewintu wiona ewinyiikolako kugere mwona muwe no okumanya kiomo ngia ne ekia nkola. Awat 20:4; Kolo 4:7–8; 2Timo 4:12 22 Mutuma ku inywe kugere awalage kiomo tugia kandi aaze awakalangusie.
23 Owuolu, olugonzi alala no okuganya okuema ku Katonda Ise no *Omwami Yesu Kristo wuwe ni waamwifu woona. 24 Owusiza wuwe na awantu woona awagonziizie Omwami iifu Yesu Kristo, no olugonzi olutawua.

- AWAEFEESO
- <
- 6
- >

6:1 Kolo 3:20

†6:3 Owuiz 5:16

6:4 Kolo 3:21

6:6 1Kori 7:22

6:8 Kolo 3:22–25; 1Timo 6:1–2; Tiit 2:9–10; 1Pet 2:18–21

6:8 2Kori 5:10

6:9 Kolo 4:1; Yako 2:1

6:10 1Kori 16:13

6:11 Yako 4:7

6:12 Efee 2:2; 1:21; 1Pet 5:8–9

6:13 Awaru 13:12

6:14 Isaa 11:5

6:15 Isaa 52:7

6:17 Isaa 59:17; 2Kori 10:4

6:17 Math 4:5–7; Awaib 4:12

6:19 Luuk 18:1; Awaru 15:30; Efee 3:14; Kolo 4:2–4

6:19 Awat 4:29

6:20 Efee 3:1

6:21 Awat 20:4; Kolo 4:7–8; 2Timo 4:12

© 2010 WBT