- MATHAAYO
- <
- 6
- >

6
Owu-aani ku awataka
1 Yesu yagia emberi na alaga omurima ogwo otino, “Muwarre geeza muwone mbwe ngamukola enkola ezilagana owuigolovu wuinyu mala emberi wa awantu, ni muagala mbwe wawawone. Ni mukorre mutio, muwula no omugawo oguema ku Soinyu ori ku igulu. Math 23:5
2 “Kutio no oesana ekintu ku omutaka, otaaza walanzia no olwiga awantu wawurre, kiomo awantu awaisemerezia wakola mu amasinagoogi ni mu engira, kugere awantu wawa-ee owuti. Mbalaga kuwuene mbwe iwo wamiire okutuukra omugawo gwawu gwona. 3 Ni iwue no oesana ekintu ku omutaka, otareka okukono kwao okumosi kwamanya ekia okukono okusaaza kuesana. 4 Kutio okuesana kwao kuuza okuwa owuiwisi kandi Soinyu owona ewikolwa owuiwisi aaza okuku-aa omugawo.
Yesu agereere ku okusawa Katonda
(Luuk 11:1–13)
5 “Ne enyinga ezia osawa, otaaza wakola ekia awantu awaisemerezia wakola. Iwo wagonziizie okusawa ni waidengʼere mu amasinagoogi ni mu amasangangira agari mu emigizi kugere wawonwe na awantu awawita. Mbalaga kuwuene mbwe iwo wamiire okutuukra omugawo gwawu gwona, aa kiwulao ekiwasigariire. Luuk 18:10–14 6 Ni iwue no oagala okusawa Katonda, ingira mu akayumba kaao aka munsi, oigale ekiriango nikwo osawe Swao otawonwa na amiiso. 7 Kandi mu okusawa kwao, otaaza waawaao no owoola-woola amangʼana amangi agatawurikana kiomo awantu awatamanyire Katonda. Iwo waingirizia mbwe waaza okuwurrwa aeniki wawoola amangʼana amangi, ni wasawa. 8 Mutaaza mwawa ki iwo, aeniki inywe Soinyu amanyire ewia muagala namba ni mukiari okumusawa. Math 6:32
9 “Ni ntino musugaane musawe Katonda:
“ ‘Soifu ori ku igulu, eriina riao rieewue owuti, Yere 3:19; Mala 2:10; 1Pet 1:17
10 owuami wuao wuuze,
okuagala kwao kuikole ku ekialo, kiomo kuikola ku igulu. Math 7:21; 12:50; 21:31–32; 26:39, 42; Yowa 6:38
11 Otu-ee reero okuria kwifu okwa owuire ki owuire. Math 6:24–34
12 Oturekere amawi giifu,
kiomo twona turekera awatukorra uwiiwi.
13 Otareka tuingire mu okugeezaniwua,
ni otununule mu amakono aga Omuwi.
Aeniki, owuami na amaani no owunene no owuao amiire goona. *Amin.’* Amatu amakulu gawula ne ekika ekia 13b kino. Math 26:41; Mari 14:38; Luuk 11:4; 22:40, 46; Yowa 17:15; 1Timo 6:9; 2Timo 4:18
14 Aeniki ni murekeere awandi amawi gaawu, Soinyu ori ku igulu yoona aaza okuwarekera amawi giinyu. Efee 4:32 15 Ni, ni mutarekeere awandi amawi gaawu, Soinyu yoona ngaaza okuwarekera amawi giinyu. Math 5:24; Mari 11:25; Luuk 6:37 Math 18:35
Engerera ku okusiwa okuria
16 “Enyinga ezia musiwa aa mutaria, mutaaza mwawonekana awawula no owusangaavu kiomo awantu awaisemerezia wakola. Iwo wakunyaazia ewieni ni wagala mbwe awantu wamanye mbwe wari mu *okusiwa. Mbalaga kuwuene mbwe awantu awo wamiire okutuukra omugawo gwawu gwona, aa kiwulao ekiwasigariire. 17 Ni inywe enyinga ezia musiwre okuria aa mutaria, muiwake amavuta ku omutwe kandi muozie ewieni wiinyu, Isaa 58:5; Math 17:20–21; Luuk 2:37; 18:12; Awat 13:2–3; 14:23 18 kutaaza kwamanyikra awantu mbwe muri mu okusiwa, ni Soinyu engʼene, owona ewitawonwa na awantu, awe mbwe nio omanyire. Ni mukorre mutio, Soinyu owona ewintu ewikolwa owuiwisi aaza okuwa-aa omugawo.
Owuwiiko owuri ku igulu
(Luuk 12:33–34; 11:34–36; 16:13)
19 “Mutata owuwiiko wuinyu ku ekialo aa wionwa ne emungu ne ekuuti, kandi aa awiiwi waesa okuingirao wawaiwira. Yako 5:2–3 20 Ni inywe mute owuwiiko wuinyu ku igulu, aa ngawiesa okuonwa ne emungu ne ekuuti, kandi aa awiiwi ngawaesa okuingirao na amaani, wawasakula. Math 19:21; Luuk 12:33; 1Timo 6:19 21 Ni kutio aeniki, aa owuwiiko wuao wuri nio aa omwoyo gwao guuza okuweera.
22 “Eriiso nirio ekimuri ekia omuwiri, aa na amiiso gaao gari amalootu† Okuwa na amiiso amalootu mu Olugiriiki kufwanana no okuwa ne enda enzeru mu Olusuba. omuwiri gwao gwona guuza okuizula du no owueru. 23 Ni na amiiso gaao mawiiwi‡ Okuwa na amiiso amawiiwi mu Olugiriiki kufwanana no okuwa ne enda endulu mu Olusuba. omuwiri gwao gwona guuza okuizula du ne ekierema. Kutio ni kuri mbwe owueru owukurimo wuri ekierema ekisa, ao otio ekierema ekio kimwamu ti-ti ti!
24 “Awulao oesa okukorra awaami wawiri geeza, woona. Aaza okugonzia omulala, no owundi arege; namba ate omwoyo gwae ku omulala, no owundi atoole owutono. Ngamuesa okukorra Katonda, kandi mwakorra amasendi, yawa.
Mutawa no okuinyaasia mu emioyo giinyu
(Luuk 12:22–31)
25 “Kutio mbalaga mbwe emioyo giinyu gitainyaasizia owulamu wuinyu, ku ekia muuza okuria, namba ewia muuza okunywa, nakuwa ku emiwiri giinyu, ku ewia muuza okuiwoya. Kane owulamu ngawukirre okuria-ukuria, kandi omuwiri ngagukirre enguwo-unguwo? Filiip 4:6 26 Muwarreko enyonyi; ngazikomera, ngazigesa lwona ngaziwiika ewiokuria mu ewiagi. Ni kukawa kutio, Soinyu ori ku igulu aziriisia. Mureke mbawuuzieko: Katonda ngawatoorre owuzito okukira enyonyi? Math 10:29–31 27 Arioko ku inywe, omuntu oesa okusonga namba enyinga endala engʼene mu owulamu wuae, ku okuinyaasia kwae mu omwoyo?
28 “Kusi ekigera no omwoyo gwao guinyaasizia mala enguwo-unguwo niki? Ingiriziako kiomo isuwi rikoma eriene mu isaka. Ngarikola emirimo, lwona ngarinawa. 29 Ni kukawa kutio, mbalaga kuwuene mbwe namba Sulumaani, mu owunyazi wuae wuona, ngakaingiziako geeza okukira isuwi rino. 1Awaam 10:1–25 30 Ni kuri mbwe nintio Katonda aingizia isuwi erikoma eriene mu isaka, eriwaao reero, ni enkio ritoolwa riarigizwa mu omurro, ngaaza okuwaingizia geeza owukirre? Oo inywe awantu awawula no okuganya wano! Math 14:31
31 “Kutio mutaaza mwawa no okuinyaasia mu emioyo giinyu, ni muiwuuzia mbwe, ‘Tunaariaki?’ nakuwa mbwe, ‘Tunaanywaki?’ namba mbwe, ‘Tunaingiziaki?’ 32 Aeniki awantu awatamanyire Katonda niwo awarumukra ewintu ewifwana ewio. Inywe Soinyu amanyire mbwe muwiagala. Math 6:8 33 Ni musooke muagale *Owuami owua Katonda, no owuigolovu wuawuo wuona, nikwo muuza okusongwa ewintu wino wiona. 1Awaam 3:11–14; Zabu 37:4 34 Kutio mutaaza mwainyaasizia owuire owua enkio, aeniki enkio wuuza okui-inyaasizia owuene. Owuire ki owuire wuri ne emidambo egiwusugre. Okuf 16:4, 19–20

- MATHAAYO
- <
- 6
- >

6:1 Math 23:5

6:5 Luuk 18:10–14

6:8 Math 6:32

6:9 Yere 3:19; Mala 2:10; 1Pet 1:17

6:10 Math 7:21; 12:50; 21:31–32; 26:39, 42; Yowa 6:38

6:11 Math 6:24–34

*6:13 Amatu amakulu gawula ne ekika ekia 13b kino.

6:13 Math 26:41; Mari 14:38; Luuk 11:4; 22:40, 46; Yowa 17:15; 1Timo 6:9; 2Timo 4:18

6:14 Efee 4:32

6:15 Math 5:24; Mari 11:25; Luuk 6:37

6:15 Math 18:35

6:17 Isaa 58:5; Math 17:20–21; Luuk 2:37; 18:12; Awat 13:2–3; 14:23

6:19 Yako 5:2–3

6:20 Math 19:21; Luuk 12:33; 1Timo 6:19

†6:22 Okuwa na amiiso amalootu mu Olugiriiki kufwanana no okuwa ne enda enzeru mu Olusuba.

‡6:23 Okuwa na amiiso amawiiwi mu Olugiriiki kufwanana no okuwa ne enda endulu mu Olusuba.

6:25 Filiip 4:6

6:26 Math 10:29–31

6:29 1Awaam 10:1–25

6:30 Math 14:31

6:32 Math 6:8

6:33 1Awaam 3:11–14; Zabu 37:4

6:34 Okuf 16:4, 19–20

© 2010 WBT