- MATHAAYO
- <
- 4
- >

4
Yesu ageezaaniwua ne Ekikeeno
(Mari 1:12–13; Luuk 4:1–13)
1 Nikuemao, *Omwoyo Omweru ogwa Katonda yaira Yesu mu ekeewa okugia okugeezaniwua ne *Ekikeeno. Awaib 4:15 2 Yasiwa okuria aa ataria ku amiire amakumi ane, owuire no omuwasu, kandi enzala katio yamurianga. Okuf 34:28; Math 6:16–18 3 Ekikeeno kiamuuzako kandi kimulaga otino, “No ori Omuzia owa Katonda, laga amawaale gano gagaluke gawe okuria.”
4 Yesu yakiirania otino, “Kujojrwe mu endagano mbwe: ‘Okuria kwengʼene ngakugera no omuntu awa omulamu, ni na amangʼana goona aga Katonda awoola.’† Owuiz 8:3 ” Yowa 4:34
5 Nikuemao Ekikeeno kiamuira ku omugizi omweru ogwa Yerusaleemu, kimuemerezia asi aliire okukira ku enzizi eya *ekaalu. 6 Kiamulaga mbwe, “No ori Omuzia owa Katonda, guluka ansi, aeniki kujojerwe mu endagano mbwe: ‘Katonda aaza okusikirra *enyankoi waae wakurinde, kandi waaza okukuginga kungulu kugere otaguunya okugulu ku iwaale.’† Zabu 91:11, 12 ”
7 Yesu yakiirania otino, “Lwona kujojerwe mu endagano mbwe: ‘Otageezaania *Omwami Katonda waao.’† Owuiz 6:16 ”
8 Nikuemao, Ekikeeno kiaira Yesu ku ekigiri ekiliire ino, kimulaga ewialo ewia owuami wiona ewiri ku ekialo alala no owunyazi owurimo. 9 Kialaga Yesu mbwe, “Nyiza okuku-aa wino wiona, no onyifunamiire kandi ompe owunene.”
10 Yesu yakiirania otino, “Gia ale ni inze *Sataani! Aeniki kujojerwe mu endagano mbwe: ‘Ifunamira kandi o-ee Omwami Katonda waao engʼene owunene, kandi iye engʼene nio osugaane okorre.’† Owuiz 6:13 ”
11 Nikuemao Ekikeeno kiamureka, kandi enyankoi waaza wamutunzia.
Yesu atanika emirimo egia okulanzia amangʼana amalootu
(Mari 1:14–15; Luuk 4:14–15)
12 Olwa Yesu yawurra mbwe Yowaana Omubatiisi aingiziiwue mu owusiwe, yairana Galiili. Math 14:3 13 Ngakamenya Nazareeti, ni yagia amenya Kapernaumu, omugizi ogwawanga ku ensanyaata eya omwalo, mu ewialo ewia Zebuluuni ni Naftaali. Yowa 2:12 14 Okukola otio kwatuusia amangʼana aga Katonda yawoola ni kuwitra ku *Omugambi Isaaya mbwe: 15 “Ekialo ekia Zebuluuni alala ne ekia Naftaali, ewialo ewiri ku engira ewariire ku enyanza, elonda oluuzi olwa Yordaani, Galiili ekialo ekia awantu awatari *Awayaudi — 16 awantu awamenyere mu ekierema wawuine owueru owukaate; ee owueru wufumiire awantu awamenyere mu ekialo ekia ekiiruuzia ekia olumbe kisanikiire.”† Isaa 9:1, 2 Luuk 1:79
17 Okuemera ao, Yesu yatanika okulanzia amangʼana aga Katonda na awoola otino, “Mugaluke mureke amawi, aeniki *Owuami owua ku igulu wuri ampi.” Math 3:2; 4:23; 6:10; 10:7
Yesu aetre awalonzi waae awa kuluweri
(Mari 1:16–20)
18 Ni Yesu yagenda-gendanga ku ensanyaata eya omwalo ogwa Galiili, yawona awantu wawiri awaawanga awazia awa omuntu omulala, ni watega engoe ziawu mu enyanza, aeniki waawanga awavuwi. Omulala ku iwo yawanga Petro, no owundi yawanga Andereeya. 19 Yesu yawaeta na awalaga otino, “Muuze mundonde, ni nyiza okuwagerera okuvuwa awantu ni mundeetako.” 20 Waafuma wuangu-wuangu wareka engoe ziawu walonda Yesu.
21 Yagia emberi wutono, kandi awona Yakoobo ni Yowaana, woona awazia awa omuntu owaetwanga Zebeedi. Awazia wano waawanga mu owuato ni Zebeedi swawu, ni waganzulula engoe ziawu okugia okutega. Yesu yawaeta, 22 kandi ao-ao, waareka owuato wuawu ni swawu Zebeedi, wamulonda. Math 8:21–22
Yesu alamiizie awalwire wangi
23 Yesu yagenda-genda mu ekialo ekia Galiili kiona, na agerera mu amasinagoogi gaawu, na alanzia amangʼana amalootu aga *Owuami owua Katonda, kandi na alamia awantu ku amalwire goona. Math 9:35 24 Amangʼana gaae gailanzia mu ekialo ekia Siiria kiona. Yareeterwa awantu awaalwalanga amalwire agagawukane-gawukaane, awandi awaawurranga owululu owungi, awaawanga ne *ewikeeno, awaagwanga emvuwu alala na awa emiwiri giafwa engʼanzi kandi Yesu yawalamia woona. 25 Awantu awangi ino waaema Galiili, ni Dekapooli,* Eriina Dekapooli mu Olugiriiki rilagana emigizi ikumu. Yerusaleemu, Yudeea alala ne ewitemo ewiri engereka indi eya oluuzi olwa Yordaani, wagia wamulonda.

- MATHAAYO
- <
- 4
- >

4:1 Awaib 4:15

4:2 Okuf 34:28; Math 6:16–18

†4:4 Owuiz 8:3

4:4 Yowa 4:34

†4:6 Zabu 91:11, 12

†4:7 Owuiz 6:16

†4:10 Owuiz 6:13

4:12 Math 14:3

4:13 Yowa 2:12

†4:16 Isaa 9:1, 2

4:16 Luuk 1:79

4:17 Math 3:2; 4:23; 6:10; 10:7

4:22 Math 8:21–22

4:23 Math 9:35

*4:25 Eriina Dekapooli mu Olugiriiki rilagana emigizi ikumu.

© 2010 WBT