- MATHAAYO
- <
- 12
- >

12
Yesu nio Omwami owa Sabato
(Mari 2:23–28; Luuk 6:1–5)
1 Owuire wulala olwa *Sabato, Yesu na awalonzi waae waagenda-gendanga mu omusiri ogwa engaano. Aeniki awalonzi waae waawanga ne enzala, waatanika okuiiya ewigala ewia engaano ni waria. Owuiz 23:24–25 2 Olwa *Awafarisaayo waawawona ni wakola watio, waalaga Yesu watino, “Wonako! Na mpano awalonzi waao wakola ekitasugaane okukolwa nyanga olwa Sabato?” Okuf 20:8–10
3 Yesu yawairania otino, “Inywe mukiari okusoma ekia Omwami Daudi yakola olwa iye alala na awantu awayawanga nawo waawurranga enzala? 4 Yagia mu enyumba eya Katonda, kandi iye alala na awantu awayawanga nawo, waeewua emikaati egiatengekerwa Katonda waria, kukawa mbwe *ensikirra yaganyira *omuozia engʼene okugiria. Awal 24:5–9; 1Sam 21:1–6 5 Kusi mukiari okusoma amangʼana aga Muusa jajoja mbwe owuire owua Sabato, awoozia wakola emirimo mu *ekaalu ni ngawawalwa ki awaonre ensikirra? Emba 28:9–10 6 Mbalaga mbwe ekia muri nakio kikirre ekaalu. 7 Kuweeko mbwe mumanyire ekia amangʼana agari mu endagano agawoola mbwe, ‘Ngonziizie amasaasra okukira okufumiziwua omusango,’† Osea 6:6 galagana, kangato ngamukakengra awawula no owuoni ekiina ekia awooni. Math 9:13 8 Kutio *Omuzia owa Omuntu nio Omwami owa Sabato.”
Yesu alamiizie omurema olwa Sabato
(Mari 3:1–6; Luuk 6:6–11)
9 Yesu yafuma ao agia aingira mu *esinagoogi, 10 kandi omuntu owa okukono kwae kwaremera yawanga omwo. Awafarisaayo wandi, awaagalanga ekintu ekia wakaingirra Yesu nakio mbwe akorre owuoni, waamuwuuzia watino, “Mberi kuri kulootu okulamia omuntu owuire owua Sabato?”
11 Yesu yawairania otino, “No ori ni igondi, kandi igondi erio rigie rigwe mu owuina owuire owua Sabato, ngoritoolamo? Luuk 14:5 12 Omuntu ngari omukaate okukira igondi ale? Kutio kulootu okukorra omuntu geeza owuire owua Sabato.” Luuk 13:15–16 13 Nikuemao Yesu yalaga omuntu oyo otino, “Golola okukono kwao.” Omuntu oyo yakola otio kandi okukono okwo kwawa okulamu mala kiomo okundi.
14 Awafarisaayo waafuma ao kandi watanika okukola omupango ogwa okuita Yesu. Mari 11:18; Yowa 7:1
Omulowole owa Katonda
15 Yesu yagia amanya omupango gwawu, kutio yafuma agia ale na ao. Omurima omukaate ogwa awantu gwamulonda. Yalamia awalwire waawu woona, 16 na awasiagizia mbwe watalaga omuntu owa yawanga. Mari 5:43 17 Okwo kwatuusia amangʼana aga Katonda yawoola ni kuwitra ku *Omugambi Isaaya mbwe:
18 “Ono nio owemirimo wange omulowole!
Mulowoole
kandi nsangaarre nae.
Nyiza okumu-aa *Omwoyo Omweru
kandi aaza okukorra enganda ziona
ewintu ewisugaane. Math 3:17
19 Ngaaza okusoolana namba okukuba olukweri
namba okuogerera mu engira ezia emigizi.
20 Ngarivuna ekituutu ekiremeere
namba okuzimia omurro oguagala okufwa,
nawuno awone mbwe
awantu woona watuukiire ekisugre ne enkola ziawu.
21 Enganda ziona ziiza
okuta emioyo giawu ku iye.”† Isaa 42:1–4
Awantu waingirizia mbwe Yesu akola na amaani aga Belzebuuli
(Mari 3:20–30; Luuk 11:14–23; 12:10)
22 Nikuemao waamureetra omuntu owawanga ne ekikeeno owawanga omuwuunu kandi omurimba. Yesu yamulamia mala atanika okuwona no okugamba-gamba. 23 Awantu woona waaluguula ino kandi waawuuzia watino, “Awiifu, kusi ono akawa *Kristo *Omuzia owa Daudi?” Math 20:30–31
24 No olwa Awafarisaayo waawurra ekingʼana kino, waawoola watino, “Omuntu ono akola mala na amaani aga aeerwe ni *Belzebuuli omwami owa *ewikeeno, okufumia ewikeeno.” Math 9:34
25 Aeniki Yesu yawanga na amanyire ekia waaingirizianga, yawalaga otino:
Owuami owugawukaane wuuza okuoneka, kandi omugizi ki omugizi namba enyumba omwa awantu wailwania iwo aweene, ngaguuza okuimerra. 26 Sataani ne efumia Sataani, ao otio egawuuke eilwania eene. Ni kuri kutio owuami wuae wukaimerra wutie? 27 Ni, ni kuri mbwe mfumia ewikeeno na amaani aga mpeerwe ni Belzebuuli, mundageko mbwe awantu wiinyu iwo wawifumia naki? Kutio awantu wiinyu awo niwo awaaza okuwakengera ekiina. 28 Ni, ni kuri mbwe mbifumia na amaani aga Omwoyo Omweru ogwa Katonda, kane kuri kuwuene mbwe *Owuami owua Katonda wuwaazreko. 29 Kuesekana kutie omuntu okuingira mu enyumba eya omukalu aiwe ewintu wiae, na atasookre amusiwe? Ee, na amiire okumusiwa nikwo aesa okumusakula ewintu ewia mu enyumba. Isaa 49:24–25
30 “Omuntu otari nyaluwega lwange andwania, kandi omuntu otakunza ni inze, iye ataanyia. Mari 9:40 31 Mbalaga mbwe Katonda aaza okurekera awantu amawi goona na amanyego aga awantu wamunyega nago. No omuntu onyegere-unyega Omwoyo Omweru ogwa Katonda, iye ngaaza okurekerwa amawi gaae, yaaya. 32 Omuntu-umuntu ogamba-gambre uwiiwi ku Omuzia owa Omuntu aaza okurekerwa, no omuntu ogamba-gambre uwiiwi ku Omwoyo Omweru ogwa Katonda ngaaza okurekerwa mu ikula rino kugia eriiza. Math 12:24
33 “Omuti ni guweere omulootu, ensaafu ziagwo ziona ziwa endootu, kandi omuti omuwiiwi gwona guama ensaafu embiiwi. Kutio omuti gumanywa ne ensaafu ziagwo. Math 7:16–18 34 Inywe awaana awa enzoka wano, muesa mutie okuwoola ekintu ekilootu? Aeniki ewintu ewia omunwa guwoola wiema mala ku ewiizuule omwoyo ogwa omuntu. Math 3:7 35 Omuntu omulootu afumia ewintu ewilootu ewia awiikre mu omwoyo gwae, kandi omuntu omuwiiwi yoona afumia ewintu ewiwiiwi ewia awiikre mu omwoyo gwae. 36 Ni mbalaga mbwe owuire owa ekiina, Katonda arikengra awantu ekiina ku ingʼana ki ingʼana eria waafwa okuwoola-woola-uwoola. 37 Ee, amangʼana gaao nigo agarigera okire ekiina, nakuwa ekiina kikukire.” Yako 3:6–10
Awataganyire waaza okukirwa ne ekiina
(Luuk 11:29–32)
38 Nikuemao Awafarisaayo na *awagerezi awa endagirra wandi waamulaga watino, “Omugerezi, tuagala mbwe otu-eeko ekilago ekiema ku igulu.” Yowa 6:30
39 Ni Yesu yawairania otino, “Awantu awa ikula iwiiwi kandi eritarindre endagano, niwo awaagala mbwe wakorrwe amankono kiwaweere ekilago! Ni kiwulao ekilago ekia waaza okueewua ekigawuuke ne ekilago ekia Omugambi Yoona. Math 16:1–4 40 Kiomo Yoona yawa mu enda eya emvwa ku amiire asatu owuire no omuwasu, nintio Omuzia owa Omuntu yoona aaza okuwa mu ilowa munsi ku amiire asatu owuire no omuwasu. Yoona 1:17; Math 16:21; 27:63 41 Awantu awa Nineeve wari-imerra mu ekiina na awantu awa ikula rino kandi warigera ekiina kiwakire. Ee, aeniki iwo waagaluka wareka amawi gaawu olwa Yoona yawalanzizia amangʼana aga Katonda, ni wano walowere amangʼana aga omuntu okirre Yoona ale ori ano. Yoona 3:5–10 42 Omwami owekikazi owa ekialo ekiri Emulambo yoona ari-imerra mu ekiina ni ikula eria nyingeeno rino, kandi yoona arigera ekiina kiwakire. Ee, aeniki yaema ale ino agia okuwurra amangʼana aga Sulumaani, ni wano walowere okuwurra omuntu okirre Sulumaani ale ori ano. 1Awaam 10:1–10
Ekiikola ne ekikeeno kifumiiwue ku omuntu
(Luuk 11:24–26)
43 “Ekikeeno ni kifumre ku omuntu, kiyuga-yuga mu ewialo ewikarre aa amanzi gawula, ni kiagala aa kikawuluukra. Ni kitatuukiire, 44 kiwoola kitino, ‘Reka nyirane omwange.’ Ni kiiraane kandi kituukre enyumba ne eri wusaasa, ne eeruuye kandi ne ewintu witeerwe geeza, 45 kigia okuagala ewikeeno windi musamvu ewiwiiwi okukikira. Nikuemao wiona wiirana okumenya omwo kandi omuntu oyo airana yawa omuwiiwi okukira kiomo yawanga kuluweri. Nintio kuuza okuweera awantu awa ikula rino.” 2Pet 2:20
Ngʼinwawu Yesu ni waamwawu Yesu awa kuwuene
(Mari 3:31–35; Luuk 8:19–21)
46 Ni Yesu yawanga na akiagamba-gambra omurima ogwa awantu, ngʼinwae ni waamwawu awekizia waaza waimerra enze, aeniki waagalanga okugamba-gamba nae. 47 Nikuemao omuntu yagia alaga Yesu otino, “Ngʼinwao ni waamwinyu awekizia wari enze ano, waagala okugamba-gamba ni iwue.”
48 Yesu yawairania otino, “Ngʼinoifu naanu? Kusi waamwifu awekizia ni waawu anu?” 49 Yasiagizia awalonzi waae no okukono na awoola otino, “Wano niwo ngʼinoifu ni waamwifu awekizia. 50 Ni kutio aeniki omuntu-umuntu okola okuagala okwa Soifu ori ku igulu nio wamwifu owekiala, no owekizia kandi nio ngʼinoifu.” Math 6:10

- MATHAAYO
- <
- 12
- >

12:1 Owuiz 23:24–25

12:2 Okuf 20:8–10

12:4 Awal 24:5–9; 1Sam 21:1–6

12:5 Emba 28:9–10

†12:7 Osea 6:6

12:7 Math 9:13

12:11 Luuk 14:5

12:12 Luuk 13:15–16

12:14 Mari 11:18; Yowa 7:1

12:16 Mari 5:43

12:18 Math 3:17

†12:21 Isaa 42:1–4

12:23 Math 20:30–31

12:24 Math 9:34

12:29 Isaa 49:24–25

12:30 Mari 9:40

12:32 Math 12:24

12:33 Math 7:16–18

12:34 Math 3:7

12:37 Yako 3:6–10

12:38 Yowa 6:30

12:39 Math 16:1–4

12:40 Yoona 1:17; Math 16:21; 27:63

12:41 Yoona 3:5–10

12:42 1Awaam 10:1–10

12:45 2Pet 2:20

12:50 Math 6:10

© 2010 WBT