- MATHAAYO
- <
- 16
- >

16
Awakangasi awa Awayaudi wagala wakorrwe amankono
(Mari 8:11–13; Luuk 12:54–56)
1 *Awafarisaayo na *Awasadukaayo wandi waaza ku Yesu okumugeezaania ni wamuwuuzia mbwe awakorreko ekilago ekiema ku igulu. 2 Yesu yawairania otino, “Igulu ni riakaanye enyinga ezia igulo, aweene muwoola mbwe omuyaga guuza okuwa omulootu. 3 Ni igulu ni riakaanye kandi ni rizigre enyinga ezia kunkio, muwoola mbwe emvula eeza okukuba. Okwo kulagana mbwe mumanyire okusoma okufwanana okwa igulu. Ni kukawa kutio, ngamumanyire okusoma ewintu ewiikola mu amiire agaturimo gano. 4 Awantu awa ikula iwiiwi kandi eritarindre endagano, niwo awagala mbwe wakorrwe amankono kiwaweere ekilago! Ni kiwulao ekilago ekia waaza okueewua ekigawuuke ne ekilago ekia *Omugambi Yoona.” Nikuemao Yesu yarekana nawo afuma agia. Math 12:38; Luuk 11:16; Yowa 6:30
Muwe amankaga no omumera ogwa awakangasi awa ediini eya Awayaudi
(Mari 8:14–21)
5 Olwa wa-ambuka enyanza wagia engereka indi, awalonzi waae waalawira okutoola emikaati. 6 Yesu yawalaga otino, “Muwe amankaga kandi muirinde ku omumera ogwa Awafarisaayo na Awasadukaayo.” Luuk 12:1
7 Waagamba-gamba agati yaawu aweene ni wawoola watino, “Paka kuwe mbwe awoola otio aeniki ngatukatoola emikaati.”
8 Yesu yawanga na amanyire ekia waawoolanga kino, kutio yawawuuzia otino, “Inywe awantu awawula no okuganya wano, mugamba-gamba ku okuwula ne emikaati kolaki? Math 14:31 9 Mukiawula no okuwurra? Ngamuingiriziako emikaati itaanu egiasuga awantu elufu witaanu, ne ewidida ewia mwakunza? Mari 6:52 Math 14:20 10 Namba emikaati musamvu egiasuga awantu elufu wine, ne ewidida ewia mwakunza? Math 15:37 11 Kuwa kutie mbwe murekere okumanya mbwe ekia ngamba-ngambreko ngʼane emikaati yaaya? Ni muwe amankaga kandi muirinde ku omumera ogwa Awafarisaayo na Awasadukaayo.”
12 Ku okuwoola otio, waagia wamanya mbwe Yesu ngakawalaganga mbwe wairinde ku omumera ogukolwa nagwo okufumba omukaati, ni ku engerera eya Awafarisaayo na Awasadukaayo.
Petro awoorre mbwe Yesu nio Meesia
(Mari 8:27–30; Luuk 9:18–21)
13 Olwa Yesu na awalonzi waae waagia watuuka a-ampi ne ekitemo ekia Kaisaria Filiipi, yawuuzia awalonzi waae otino, “Awantu wawoola mbwe *Omuzia owa Omuntu ari anu?”
14 Waamuirania watino, “Awandi wawoola mbwe ni iwue Yowaana Omubatiisi, awandi mbwe ori Eliija na awandi woona mbwe ni iwue Yeremia namba omulala ku awagambi awa Katonda.” Math 14:2; 17:10–13; 21:11
15 Yesu yawawuuzia otino, “Ni inywe muwoola mbwe ni inze anu?”
16 Simioni Petro yairania na awoola mbwe, “Ni iwue *Meesia, Omuzia owa Katonda omulamu.” Math 4:3; 14:33; Yowa 6:69; Awat 14:15
17 Yesu yamuirania na awoola otino, “Osereekwe iwue Simioni omuzia owa Yoona, aeniki okusasuriire ekingʼana kino ni Soifu ori ku igulu, otari omuntu yaaya. 18 Kandi nkulaga iwue mbwe ori Petro* Mu Olugiriiki rilagana iwaale. kandi ku iwaale rino, nyiza okuombokako ekaniisa kiange, kandi ewikulo ewia ekialo ekia awafu ngawiiza okukikira, yaaya. Luuk 22:32; Yowa 1:42; 21:15–17; Gala 2:6–9; Efee 2:20 19 Nyiza okuku-aa ewifunguo ewia *Owuami owua ku igulu. Ekintu-ukintu ekia orisiwa ku ekialo kiiza okusiwua ku igulu, kandi ekintu-ukintu ekia orisiwula ku ekialo, kiiza okusiwulwa ku igulu.” Math 18:18; Luuk 11:52; Yowa 20:23 20 Nikuemao yawagaania wukalu mbwe wataaza walaga omuntu mbwe yawanga Meesia. Mari 8:30; 9:9
Yesu agamba-gambre ku okufwa kwae
(Mari 8:31–33; Luuk 9:22)
21 Okuemera ao, Yesu yatanika okulaga awalonzi waae mbwe yasugananga agie Yerusaleemu, aa yagianga okunyaasiwua mu amakono aga *awagaaka awa ediini eya *Awayaudi, awakangasi awa *awoozia, alala na *awagerezi awa endagirra. Yawalaga mbwe kwanigirizia mbwe aitwe afwe kandi aziuke owuire owua okusatu awe omulamu kandi.
22 Petro yamutoola agia nae antulo mala atanika okumusiagizia otino, “Yaaya Omwami! Ewio ngawisugre wikuikorre yawa.”
23 Yesu yagaluka alaga Petro otino, “Ema emberi wange, iwue *Sataani! Ori ekigazio kiange kandi owula ne ewintu ewia Katonda mu amaingirizio gaao, ni mala ewintu ewia awantu niwio ewia omanyire.”
Oagala okuwa omulonzi wa Yesu paka aganye okufumia owulamu wuae
(Mari 8:34—9:1; Luuk 9:23–27)
24 Nikuemao Yesu yalaga awalonzi waae otino, “Omuntu oagala okundonda, paka asooke ailowe iye omwene kandi atoole *omusalaaba gwae andonde. Math 10:38–39; Luuk 14:27; 1Pet 2:21 25 Aeniki omuntu-umuntu oagala okununula owulamu wuae iye omwene, aaza okuwurigiza. No omuntu origiize owulamu wuae ku amangʼana gange, iye aaza okutuukra owulamu. Luuk 17:33; Yowa 12:25 26 No owulootuuki no omuntu atuukiire ekialo kiona, na ateesie owulamu wuae? Kusi kiriooko ekintu ekia omuntu aesa okugalusania nakio owulamu wuae? 27 Omuzia owa Omuntu aaza okuuza ne *enyankoi waae mu owunene owua Swae, kandi nikuemao aaza oku-aa omuntu ki omuntu empanwa yaae owuagani ne emirimo egia yakola. Zabu 62:12; Yere 17:10; Math 13:41–42; 25:31–46; Yowa 5:29; Awaru 2:6; Owus 22:12 28 Mbalaga kuwuene mbwe awandi ku awantu awari ano ngawarifwa ni wakiari okuwona Omuzia owa Omuntu na airana no owuami wuae.”

- MATHAAYO
- <
- 16
- >

16:4 Math 12:38; Luuk 11:16; Yowa 6:30

16:6 Luuk 12:1

16:8 Math 14:31

16:9 Mari 6:52

16:9 Math 14:20

16:10 Math 15:37

16:14 Math 14:2; 17:10–13; 21:11

16:16 Math 4:3; 14:33; Yowa 6:69; Awat 14:15

*16:18 Mu Olugiriiki rilagana iwaale.

16:18 Luuk 22:32; Yowa 1:42; 21:15–17; Gala 2:6–9; Efee 2:20

16:19 Math 18:18; Luuk 11:52; Yowa 20:23

16:20 Mari 8:30; 9:9

16:24 Math 10:38–39; Luuk 14:27; 1Pet 2:21

16:25 Luuk 17:33; Yowa 12:25

16:27 Zabu 62:12; Yere 17:10; Math 13:41–42; 25:31–46; Yowa 5:29; Awaru 2:6; Owus 22:12

© 2010 WBT