- MATHAAYO
- <
- 19
- >

19
Yesu agerera ku okurekana no omukazi
(Mari 10:1–5; Luuk 16:18)
1 Olwa Yesu yamala okuwoola amangʼana gano, yafuma Galiili agia mu ekitemo ekia Yudeea,* Ewitemo ewia *Awayaudi. ekiri engereka indi eya oluuzi olwa Yordaani. 2 Omurima omungi ogwa awantu gwamulonda kandi yalamia awalwire awaawanga agati yaawu.
3 *Awafarisaayo wandi wamuuzako okumugeezaania. Waamuwuuzia watino, “Endagirra iifu lwona eganyiire omusaaza okurekana no omukazi waae ku ingʼana-uingʼana?”
4 Yesu yawairania otino, “Inywe mukiari okusoma mbwe mu owutanikro Omulusi ‘yawaluka omukazi no omusaaza,’† Owut 1:27; 5:2 5 kandi awoola mbwe, ‘kuno kugera omusaaza areka swae ni ngʼina mala yaizoga ni mukaae, kandi awantu wawiri awo wawa ekintu ekilala’?† Owut 2:24 Efee 5:31 6 Kutio awantu awo ngawari wawiri yaaya, ni wari ekintu ekilala. Kandi kutio ekia Katonda ateere alala, omuntu ataaza yagawula, yaaya.”
7 Waamuwuuzia mbwe, “Ekigera ni Muusa yasikirra mbwe omusaaza aesa oku-aa omukazi waae itu eria okurekana, mala yarekana nae kane niki?” Owuiz 24:1–4; Math 5:31
8 Yesu yawairania otino, “Muusa yawaganyira okurekana na awakazi wiinyu aeniki emitwe giinyu giawanga emikalu. Ni ngʼanintio kwawanga okuemera mu owutanikro, yaaya. 9 Mbalaga mbwe omuntu-umuntu orekaane ni mukaae, ni kutari mala ku amangʼana aga okugia ku owuriri no omusaaza wundi, mala yatoola omukazi wundi, omuntu oyo ari omusoodani.” Math 5:32; 1Kori 7:10–11
10 Awalonzi waae waamulaga watino, “Ni kuri mbwe nintio amangʼana gari agati ya omukazi no omusaaza, kane kulootu no omuntu atakwere.”
11 Yesu yawairania otino, “Ngʼani mbwe woona waesa okuingizia ingʼana rino. Ni, ni mala awantu awa Katonda nio oeere owuesani. 12 Wario awantu awataesa okukwa aeniki wari *awasowole awaaiwulwa otio, awandi waasowolwa na awantu; na awandi walowere okukwa ku amangʼana aga *Owuami owua ku igulu. Omuntu oesa okuingizia ingʼana rino, asugaane akole otio.”
Yesu asereeke awaana awato
(Mari 10:13–16; Luuk 18:15–17)
13 Awaana awato waareetwa ku Yesu, kugere awateeko amakono kandi awasawire. Na awalonzi waae waagaania awantu awaawareeta awo. 14 Ni Yesu yawoola otino, “Mureke awaana awato wanyizeko, kandi mutawalowera yaaya. Aeniki Owuami owua ku igulu wuri owua awantu awari ki awaana wano.” Math 18:3 15 Yata amakono ku awaana awo, nikuemao yafuma ao.
Omuwuuka omunyazi
(Mari 10:17–27; Luuk 18:18–27)
16 Omuntu wundi yaaza ku Yesu amuwuuzia otino, “Omugerezi, ekilootu ekia nsugaane nkole kugere ntuukre owulamu owutawua niki?”
17 Yesu yamuirania mbwe, “Ombuuzia ekintu ekilootu kolaki? Omulootu no omulala wengʼene. No oagala owulamu owutawua, rinda *ensikirra.”
18 Omuntu oyo yamuwuuzia mbwe, “Ensikirra eziriai?”
Yesu yamuirania mbwe, “Ensikirra kiomo ‘Otaita, otasooda omukazi owa owundi, otaiwa, otata ku omuntu amangʼana aga owuweeyi, 19 tia swao ni ngʼinwao,’† Okuf 20:12–16; Owuiz 5:16–20 alala ni ‘gonzia omwina waao kiomo oigonziizie iwua omwene.’† Awal 19:18 ” Mari 12:31
20 Omuwuuka oyo yamulaga otino, “Ensikirra zino ziona miire okurinda, ekia nkeeyire niki katio?”
21 Yesu yamuirania mbwe, “No oagala okuwa omulongoole owula ne ekintu ekikukeeyire, gia oguzie ewintu wiao wiona, otoole ewia onatuukramo o-ee awataka, nikwo ooza okuwa no owuwiiko ku igulu. No omiire okukola otio, ooze ondonde.” Math 8:21–22; Luuk 12:33
22 Olwa omuwuuka oyo yawurra otio, yafuma agia na awula no owusangaavu namba wutoono, aeniki yawanga no owunyazi wungi. Zabu 62:10
23 Nikuemao Yesu yalaga awalonzi waae otino, “Mbalaga kuwuene mbwe kuri kukalu omunyazi okuingira mu Owuami owua ku igulu. 24 Lwona mbalaga mbwe kuri kunyoowu engamia okuingira mu iwundu eria esindaano okukira omunyazi okuingira mu *Owuami owua Katonda.”
25 Olwa awalonzi waae waawurra ingʼana erio, waazinduka ino kandi waawuuzia watino, “Oesa okununulwa katio naanu?”
26 Yesu yawawarra mala awoola otino, “Ku omuntu kino ngakiesekana, ni ku Katonda ewintu wiona wiesekana.” Owut 18:14; Ayub 42:2; Yere 32:17; Luuk 1:37; 18:27
Ekia turituukra ku okulonda Yesu
(Mari 10:28–31; Luuk 18:28–30; 22:28–30)
27 Petro yamuirania mbwe, “Omwami, ifwe tureekere ewintu wiona tukulonda! Niki ekia turieewua katio?”
28 Yesu yawalaga mbwe, “Mbalaga kuwuene mbwe, ne ewintu wiona wiiza okugalusiwua wiwe ewiyia, olwa *Omuzia owa Omuntu ari-ikala ku entewe yaae eya owunene, inywe awamiire okunonda mwona muri-ikala ku entewe ikumi ni iwiri ezia owuami, okukengera ewiriango ikumi ni wiwiri ewia Israeli ekiina. Math 25:31; Luuk 22:30; 1Kori 6:2; Owus 3:21 29 Kandi omuntu ki omuntu omiire okureka amayumba, namba waamwawu awekizia, namba awekiala, namba swae, namba ngʼina, namba awaana, namba emisiri ku amangʼana gange, aaza okutuukra mia kilala kangi okukira kandi arituukra owulamu owutawua. Math 6:33; 10:37; 25:46 30 Na awantu awangi awakangaate wariwa enyima, kandi awantu awangi awari enyima warikangata.” Math 20:16

- MATHAAYO
- <
- 19
- >

*19:1 Ewitemo ewia *Awayaudi.

†19:4 Owut 1:27; 5:2

†19:5 Owut 2:24

19:5 Efee 5:31

19:7 Owuiz 24:1–4; Math 5:31

19:9 Math 5:32; 1Kori 7:10–11

19:14 Math 18:3

†19:19 Okuf 20:12–16; Owuiz 5:16–20

†19:19 Awal 19:18

19:19 Mari 12:31

19:21 Math 8:21–22; Luuk 12:33

19:22 Zabu 62:10

19:26 Owut 18:14; Ayub 42:2; Yere 32:17; Luuk 1:37; 18:27

19:28 Math 25:31; Luuk 22:30; 1Kori 6:2; Owus 3:21

19:29 Math 6:33; 10:37; 25:46

19:30 Math 20:16

© 2010 WBT