- MATHAAYO
- <
- 22
- >

22
Olugero olwa omugomo ogwa enserezi
(Luuk 14:15–24)
1 Yesu kandi yagamba-gamba nawo mu olugero na awoola otino, 2 “*Owuami owua ku igulu wuesa okufwananiwua no omwami owaikazizia omuzia waae omugomo ogwa enserezi. Math 9:15 3 Yatuma awemirimo waae ku awantu awaaetwa mu omugomo ogwo, wagie wawalage mbwe waaze, ni waalowa okuuza chee.
4 “Nikuemao yatuma awemirimo awangi okukira awayatuma kuluweri na awalaga otino, ‘Mugie mulage awantu awanyaeta mbwe miire okufumba okuria kwange, engʼombe yange enovu emiire okuwaagwa kandi ewintu wiona wiri ansi. Waganye waaze mu omugomo.’
5 “Ni iwo waatoola amangʼana ago wutono kandi wafuma wagenda mu engira ziawu — omulala mu omusiri gwae, kandi owundi okuniiwa. 6 Awandi ku iwo waa-amba awemirimo waae awo, wawakorra uwiiwi kandi wawaita. Math 21:35; 23:37 7 Enda eya omwami yayia ino. Yatuma awa-iiye waae wagia waita awiisi awo kandi waona emigizi giawu. Math 21:41
8 “Nikuemao yalaga awemirimo waae otino, ‘Omugomo ogwa enserezi gumiire okutuuka, na awantu awanyaeta ngawasugre no okuuzamo. 9 Mufume mugie ku engira enkate-kaate, mueete awantu woona awamunatuukra.’ Math 28:18–20 10 Kutio awemirimo waafuma wagia ku engira ezia omugizi wagia wakumia awantu woona awawaatuukra, awalootu na awawiiwi, kandi enyumba eya omugomo yaizula na awageni du-du du-du du!
11 “No olwa omwami yaingira okuuza okuwona awageni, yawona omuntu omulala owawanga na ataiwooye enguwo ezia omugomo ogwa enserezi. 12 Yamuwuuzia otino, ‘Omwiko wange, iwue waingiire ano otie no owula ne enguwo ezia enserezi?’ Omunwa ogwa omuntu oyo gwa-anda.
13 “Nikuemao omwami yalaga awemirimo waae mbwe, ‘Mumusiwe amakono na amagulu, mumurigize enze mu ekierema aa awantu warra kandi wasienenia amiino.’ Math 8:12
14 “Ni kutio aeniki awaeeterwe wari wangi, na awaaza okulowolwa watono.”
Okufumizia Kaisaari omusolo
(Mari 12:13–17; Luuk 20:20–26)
15 Nikuemao *Awafarisaayo waafuma enze wagia wawurizania ku kiomo waka-amba Yesu na amangʼana gaae iye omwene. 16 Waatuma awalonzi waawu alala na awantu awaaganya no owukangasi owua *Eroode. Awantu awo waagia ku Yesu wamulaga watino, “Omugerezi, tumanyire mbwe iwue owoola amangʼana agari kuwuene, kandi mbwe ogerera engira eya Katonda mu engira eri kuwuene. Iwue ekia omuntu ari ngakikunyaasia, aeniki ngotiire amiiso aga omuntu. 17 Tulage ekia iwue owona ku ingʼana rino: Mberi endagirra iifu etuganyiire okufumizia Omwami *Kaisaari omusolo, nakuwa yaaya?”
18 Ni Yesu owawanga na amanyire engira embiiwi eya waawanga nayo, yawalaga otino, “Inywe awantu awaisemerezia wano, ekigera ni muntegera omutego mumpambe niki? 19 Mundageko isendi erikolwa nario okufumia *omusolo.” Waamureetra edinaari atoola 20 nikwo awawuuzia otino, “Kino ne ekiiruuzia ekia anu? Kandi rino ne eriina eria anu?”
21 Waairania mbwe, “Kaisaari!”
Nikuemao yawalaga otino, “Mu-ee Kaisaari ewia Kaisaari, ne ewia Katonda mu-ee Katonda!”* *Awayaudi waawanga ni wamanyire mbwe aeniki omuntu yalukwa mu embonekano eya Katonda, kutio ari ne ekiiruuzia ekia Katonda kandi ari owa Katonda. Kutio, asugaane afumizia Katonda owulamu wuae, mala kiomo awantu wafumizia Kaisaari isendi eriawanga ne embonekano yaae. Awaru 13:7
22 Olwa waawurra otio, waaluguula ino. Kutio waamureka wagia.
Awasadukaayo wawuuzia Yesu ku okuziuka
(Mari 12:18–27; Luuk 20:27–40)
23 Owuire owuazane owuo, *Awasadukaayo awaalowanga mbwe okuziuka okwa awafu kuwulao, waaza ku Yesu wamuwuuzia 24 watino, “Omugerezi, Muusa yawoola mbwe no omuntu afwire na awula no omwana, wamwawu paka agereme omukazi oyo, kugere afumie enyumba eya wamwawu. Owut 38:8; Owuiz 25:5–6 25 Waawangao awazia musamvu awa omuntu omulala. Omukulu yakwa nikuemao afwa, kandi aeniki ngakarekao awaana, yarekera wamwawu omukazi agereme. 26 Ekintu ekilala ekio kiaikorra omuzia owa okuwiri no owa okusatu nawuno kutuuka ku omuzia omutono otuukre. 27 Owutuukre, omukazi oyo yoona yafwa. 28 Katio tulageeko, olwa awantu wariziuka, omukazi oyo ariwa omukazi owa anu ku awazia musamvu awaawa nae awo?”
29 Yesu yawairania na awoola otino, “Muteekere aeniki ngamumanyire endagano, lwona ngamumanyire amaani aga Katonda ari nago. 30 Na awantu wariziuka, ngawarikwa kandi ngawarikwewua. Ni wariwa ki *enyankoi awa ku igulu. 31 Ni ku okuziuka okwa awafu, inywe mukiari okusoma ekia Katonda yawalaga mbwe, 32 ‘Inze ni inze Katonda owa Abraamu, Katonda owa Isaaka, kandi Katonda owa Yakoobo’?† Okuf 3:6 Ngari Katonda owa awafu, yaaya, na ari Katonda owa awalamu.”
33 Olwa omurima ogwa awantu gwawurra amangʼana ago, gwaluguula engerera yaae ino.
Ensikirra enene ekirre ezindi ziona
(Mari 12:28–34)
34 Olwa Awafarisaayo waawurra mbwe Yesu akirre Awasadukaayo mu amangʼana, waaikumia alala. 35 Nikuemao omulala ku iwo, owawanga na amanyire *ensikirra ino, yagia amugeezaania no okuwuuzia kuno:
36 “Omugerezi, ensikirra enene ekirre ziona, ne eriai?” 37 Yesu yamuirania mbwe, “ ‘Gonzia *Omwami Katonda waao no omwoyo gwao gwona, ne enkolo yaao yoona kandi na amaingirizio gaao goona.’† Owuiz 6:5 38 Eno nie ensikirra esookere kandi eri enene okukira ziona. 39 Ne eya okuwiri efwana nayo: ‘Gonzia omwina waao kiomo oigonziizie iwue omwene.’† Awal 19:18 40 Amangʼana aga Muusa yajoja goona, alala na amangʼana aga *Awagambi awa Katonda goona, gaisimbiriire ku ensikirra iwiri zino.” Math 7:12
Kristo ari Omuzia owa Daudi
(Mari 12:35–37; Luuk 20:41–44)
41 Na Awafarisaayo waawanga ni waikumiizie alala, Yesu yawawuuzia otino, 42 “Inywe muingiriziaki ku *Kristo?† Namba *Meesia. Ari omuzia owa anu?”
Waamuirania mbwe, “Ari *Omuzia owa Daudi.”
43 Yesu yawalaga otino, “Kuwa kutie mbwe Daudi, na agamba-gamba na aizuziiwue no *Omwoyo Omweru, amueta ‘Omwami’? Aeniki omwene awoola mbwe,
44 “ ‘Omwami Katonda yalaga Omwami wange otino,
“Ikala nyakukono kwange okusaaza
nawuno nte awazigu waao
ansi ya amagulu gaao.” ’† Zabu 110:1
45 Katio ni kuri mbwe Daudi amueta ‘Omwami,’ Kristo akawa omuzia waae otie?” 46 Awulao omuntu owaesanga okumuirania ingʼana namba ilala, kandi okuemera nyanga olwo awulao omuntu owamuigemako mbwe amuwuuzia ekintu. Math 20:30–31 Mari 12:34; Luuk 20:40

- MATHAAYO
- <
- 22
- >

22:2 Math 9:15

22:6 Math 21:35; 23:37

22:7 Math 21:41

22:9 Math 28:18–20

22:13 Math 8:12

*22:21 *Awayaudi waawanga ni wamanyire mbwe aeniki omuntu yalukwa mu embonekano eya Katonda, kutio ari ne ekiiruuzia ekia Katonda kandi ari owa Katonda. Kutio, asugaane afumizia Katonda owulamu wuae, mala kiomo awantu wafumizia Kaisaari isendi eriawanga ne embonekano yaae.

22:21 Awaru 13:7

22:24 Owut 38:8; Owuiz 25:5–6

†22:32 Okuf 3:6

†22:37 Owuiz 6:5

†22:39 Awal 19:18

22:40 Math 7:12

†22:42 Namba *Meesia.

†22:44 Zabu 110:1

22:46 Math 20:30–31

22:46 Mari 12:34; Luuk 20:40

© 2010 WBT